Marino Piazza (Bazàn 1909 - Bulåggna 1993), cgnossò cme Piazza Marino l'à tachè a fèr al fuléssta dal 1927 int'äl fîr e int'î marchè d'l Emégglia-Rumâgna cun l'armònica dal fradèl Piero e lò al sunèva l'ucarénna e al clarén. Ai piasèva ed mètter al cugnòmm davänti al nomm par fèr la rémma ""Piazza Marino, poeta e contadino"". L'èra acsé famåus cme imbunidåur stra la zänt che tott i al ciamèven incanta bess. Marino Piazza l'à vént al premi ed truvadåur d'Itâglia a la Sagra dei Cantastorie dal 1970. In chî ân la tachèva a murîr la figûra dal fuléssta e par quasst al fò custratt a fèr al cumerciànt. Al n'avèva mai smèss ed fèr al fulèssta parchè ai piaséva ed trèr la zänt a la so bancarèla ed pici poci cun dal zirudèl e dal fôl impruvisè lé par lé. Stra i artéccuel ch'al vindéva l'era specializè såura tott in curtlén da bèrba e al fundè anch'na mèrca sò: la PIMAR.